Հաղորդագրություն

ՀՀ ազգային անվտանգության ծառայությունը տեղեկացնում է, որ ադրբեջանական տելեգրամյան ալիքների համակարգողները՝ ներկայանալով որպես ազգությամբ հայ, տելեգրամյան խմբերի միջոցով կապ են հաստատում հայ օգտատերերի հետ և քողարկված կերպով խնդրում են նրանց իրականացնել որոշակի գործողություններ, որոնք հետագայում օգտագործվում են ադրբեջանական տելեգրամյան ալիքներում հայ հասարակության շրջանում վախ ներշնչելու և հակահայկական քարոզչություն իրականացնելու համար։

Մասնավորապես՝ ս.թ. մայիսի 8-ին «Տելեգրամ» հավելվածում ադրբեջանական «БЕЗ МАСОК» խմբում հրապարակվել է ծաղկեփնջի լուսանկար, որը լուսանկարված է եղել «Եռաբլուր» զինվորական պանթեոնի մոտ կայանված մեքենայի սրահում։

Ձեռնարկված օպերատիվ-հետախուզական միջոցառումների արդյունքում պարզվել է, որ տելեգրամյան ալիքում հայտնված տեսանյութը նկարահանել է ՀՀ քաղաքացի Ռ.Կ-ն, ով գրանցված լինելով տարբեր տելեգրամյան ալիքների խմբերում, որպես տաքսի ծատայություն մատուցող անձ, նախնական պայմանավորվածության համաձայն 7000 ռուբլի գումարի դիմաց պատվեր է ստացել համապատասխան գրությամբ ծաղիկներ տեղադրել «Եռաբլուր» զինվորական պանթեոնում պատահական որևէ գերեզմանի։ Սակայն նախնական պայմանավորված գումարը չստանալու պատճառով հրաժարվել է ծաղիկները տեղադրելուց և պատվիրատուին ուղարկել է միայն մեքենայի սրահում նկարահանած ծաղկեփնջի երկու լուսանկար և կարճ տեսանյութ։

Բացի այդ՝ մայիսի 19-ին տելեգրամյան նույն ալիքի կողմից հրապարակվել է նույնաբովանդակ ևս մեկ տեսանյութ։

Հայաստանի Հանրապետության ազգային անվտանգության ծառայությունը հերթական անգամ կոչ է անում ՀՀ քաղաքացիներին զերծ մնալ տարատեսակ սոցիալական հարթակներում անծանոթ անձանց հետ կապեր հաստատելուց՝ օտարերկրյա հատուկ ծառայությունների թիրախում չհայտնվելու և հետագա սպառնալիքներից զերծ մնալու համար։

ՀՀ ԱԱԾ-ն հորդորում է անծանոթ անձանց հետ շփումների ընթացքում կասկածելի առաջարկներ ստանալու դեպքում անմիջապես տեղեկացնել իրավապահ մարմիններին։